
1. IEVADS
Lokālplānojums zemes vienībai “Liepu mežs” Kārklu ielā, Ikšķilē, Ogres novadā, ar kadastra apzīmējumu 7494 012 1678 (turpmāk – Zemes vienība) un platību 2,5615 ha izstrādāts pēc Zemes vienības īpašnieka ierosinājuma, pamatojoties uz Ogres novada pašvaldības domes 2024. gada 25. aprīļa lēmumu (protokols Nr. 6, 23. §), pašvaldības apstiprināto darba uzdevumu, topogrāfisko plānu un institūciju izsniegtajiem nosacījumiem.
Lokālplānojumu izstrādā SIA “I.Projekts”, BKRN-1785R; atbildīgā arhitekte – Ingrīda Priedīte, sertifikāts Nr. 1-00161.
Lokālplānojums izstrādāts Teritorijas attīstības plānošanas likumā un Ministru kabineta 2014. gada 14. oktobra noteikumos Nr. 628 “Noteikumi par pašvaldību teritorijas attīstības plānošanas dokumentiem” noteiktajā kārtībā, ievērojot Ministru kabineta 2013. gada 30. aprīļa noteikumus Nr. 240 “Vispārīgie teritorijas plānošanas, izmantošanas un apbūves noteikumi” un citus piemērojamos normatīvos aktus.
Lokālplānojuma sastāvā ietilpst:
- paskaidrojuma raksts, 
- teritorijas izmantošanas un apbūves noteikumi, 
- grafiskā daļa. 
- pārskats par lokālplānojuma izstrādi. 
Lokālplānojuma īstenošanas nosacījumi un secība nosakāma administratīvajā līgumā, ja pašvaldība pieņem lēmumu par šāda līguma slēgšanu.
[bookmark: _GoBack]Grafiskā daļa izstrādāta uz SIA “MerKo” 2024.gada maijā un jūlijā uzmērītā topogrāfiskā plāna, mērogā 1:500, LKS-92 TM koordinātu sistēma, sert. ģeodēzists Uldis Mežulis, sert.Nr.AC0101.
2. LOKĀLPLĀNOJUMA IZSTRĀDES PAMATOJUMS, MĒRĶIS UN UZDEVUMI
2.1. Izstrādes pamatojums
Lokālplānojuma izstrāde uzsākta, lai izvērtētu iespēju daļā Zemes vienības mainīt vēsturiskajā Ikšķiles novada teritorijas plānojumā noteikto Mežu teritorijas (M1) funkcionālo zonējumu uz Savrupmāju apbūves teritoriju, izveidojot lokālplānojumam atbilstošu apakšzonu un vienlaikus kompleksi risinot piekļuvi, inženiertehnisko apgādi, lietusūdeņu apsaimniekošanu un dabas vērtību saglabāšanu.
Saskaņā ar Ministru kabineta noteikumu Nr. 628 33. punktu lokālplānojumu izstrādā teritoriāli vienotai teritorijai, pamatojoties uz pašvaldības ilgtspējīgas attīstības stratēģiju un teritorijas plānojumu un ievērojot teritorijas plānošanas, izmantošanas un apbūves normatīvo regulējumu.
2.2. Izstrādes mērķis
pamatot funkcionālā zonējuma maiņu no Mežu teritorijas (M1) uz Savrupmāju apbūves teritoriju, lokālplānojumā nosakot  apakšzonu DzS7;
noteikt sabalansētus teritorijas izmantošanas un apbūves parametrus, tostarp minimālo jaunveidojamās savrupmāju apbūves zemes vienības platību 2400 m²;
Papilduzdevums- sagatavot priekšlikumu zemes vienības sadalei deviņās savrupmāju apbūvei paredzētās zemes vienībās un atsevišķās transporta infrastruktūras zemes vienībās;

nodrošināt piekļuves nepārtrauktību, pārkārtojot esošā ceļa servitūta trasi un savietojot to ar projektējamo ielu;
noteikt vides risku novēršanas un mežainās ainavas elementu saglabāšanas pasākumus.
2.3. Darba uzdevums
2.3.1.Izvērtēt lokālplānojuma teritorijas plānotās attīstības atbilstību Ogres novada ilgtspējīgas stratēģijas 2022.-2034. gadam stratēģiskajiem mērķiem.  Lokālplānojuma risinājumus izstrādāt saskaņā ar ilgtspējīgās stratēģijas vadlīnijām.
2.3.2.Lokālplānojuma teritorijas funkcionālo zonējumu izstrādāt saskaņā ar Ministru kabineta 2013. gada 30. aprīļa noteikumiem Nr. 240 “Vispārīgie teritorijas plānošanas, izmantošanas un apbūves noteikumi”.
2.3.3. Veikt ainavas analīzi, kā arī izvērtēt detālplānojumā paredzēto risinājumu, plānotās apbūves ietekmi uz ainavu, tās vizuāli estētisko kvalitāti.
2.3.4. Pieaicinot vides speciālistu noteikt teritorijā saglabājamos kokus.
2.3.5. Izstrādāt transporta, gājēju un velo infrastruktūras risinājumus, nodrošinot ērtu sasaisti ar esošo transporta infrastruktūru, izstrādāt perspektīvo transporta organizācijas shēmu, gājēju un veloceliņu shēmas.  Izstrādājot transporta shēmu censties izvairīties no strupceļu veidošanas.
2.3.7. Piekļuvi zemesgabalam nodrošināt no jaunveidojamās ielas.
2.3.8. Plānā norādīt būvlaides, paredzamo ēku izvietojumu.
2.3.9. Paredzēt lokālplānojuma teritorijā veidojamo ēku ieturēšanu vienotā arhitektūras stilistikā un krāsu gammā.
2.3.10. Paredzēt auto novietnes un velo novietnes atbilstoši spēkā esošajiem normatīvajiem aktiem.
2.3.11.Grafiskajā daļā attēlot apgrūtinājumus un zemes vienību izmantošanas 
            ierobežojumus – esošās un projektētās inženierkomunikācijas un to aizsargjoslas, ielu 
            aizsargjoslas un būvlaides.
3. ATBILSTĪBA OGRES NOVADA ILGTSPĒJĪGAS ATTĪSTĪBAS STRATĒĢIJAI 2022.–2034. GADAM
Lokālplānojuma risinājums izvērtēts kopsakarā ar Ogres novada ilgtspējīgas attīstības stratēģijā noteiktajām vadlīnijām: 
· prioritāri attīstīt esošos attīstības centrus; 
· kompleksi risināt inženierapgādes, labiekārtojuma un satiksmes infrastruktūras jautājumus; 
· saglabāt zaļās infrastruktūras elementus; 
· mazināt nelabvēlīgu faktoru ietekmi uz cilvēku veselību, īpašumu un vidi.
Plānotā teritorija atrodas Ikšķiles pilsētā, pie esošas pašvaldības ielas un esošas savrupmāju apbūves. Tādēļ teritorijas attīstība nav jaunas, no pilsētas telpiskās struktūras atrautas apdzīvotas 

vietas veidošana. Savrupmāju apbūve tiek koncentrēta esošā pilsētas apbūves rajonā, vienlaikus nosakot paaugstinātas prasības meža ainavas elementu saglabāšanai.
Teritorijas attīstības plānošanas likuma 3. pantā nostiprinātais ilgtspējības princips neprasa jebkādu saimniecisko darbību izslēgt; tas prasa līdzsvarot kvalitatīvas vides saglabāšanu, ekonomisko attīstību un racionālu resursu izmantošanu.
Integrētas pieejas princips savukārt prasa saskaņot vides, sociālos un ekonomiskos aspektus un izvērtēt ietekmi uz apkārtējām teritorijām. 
Lokālplānojuma 2. redakcijā šis līdzsvars nodrošināts ar lielākām zemes vienībām nekā tipiskā pilsētas savrupmāju apbūvē, ierobežotu ēku skaitu, koku saglabāšanas nosacījumiem un inženiertehniskajiem priekšnoteikumiem.
4. ESOŠĀ SITUĀCIJA
4.1. Teritorijas raksturojums un atļautā izmantošana
Zemes vienība atrodas Ikšķiles pilsētas austrumu daļā starp Daugavu un valsts galveno autoceļu A6/E22. Dienvidrietumos tā robežojas ar pašvaldībai piederošo Kārklu ielu, dienvidaustrumos – ar savrupmāju apbūves zemes vienībām, ziemeļrietumos – ar Savrupmāju apbūves teritoriju (DzS1), bet ziemeļaustrumos – ar Mežu teritoriju (M1).
Atbilstoši Ikšķiles novada pašvaldības 2021. gada 27. janvāra saistošajiem noteikumiem Nr. 2/2021 daļai Zemes vienības noteikta Savrupmāju apbūves teritorija (DzS1), bet pārējai daļai – Mežu teritorija (M1). DzS1 ir savrupmāju apbūves zona meža zemē, kur jau vēsturiskajā teritorijas plānojumā pieļauta mājokļa funkcijas attīstība, nodrošinot atbilstošu infrastruktūru.
Zemes vienību iespējams sadalīt,   nemainot teritorijas zonējumu -veidojot 9 šauras un garas zemes vienības, kuru minimālā ielas fronte (vismaz 18m ) un platība (vismaz 2400 kv.m.) atbilst spēkā esošajam pilsētas teritorijas plānojumam. Tomēr izstrādātāji šo variantu neizskata kā pamatu tālākai izstrādei, jo šaurie zemes gabali nedod iespēju pilnvērtīgi saglabāt dabas vērtības- tur augošos lielos kokus, tai skaitā  ievērot arborista ieteikumus par koku stādījumu joslas saglabāšanu gar Kārklu ielu un dienvidaustrumu robežu.  



















4.2. Pašreizējā izmantošana, dabas vērtības un apgrūtinājumi
Zemes vienības kopējā platība ir 2,5615 ha; tās galvenā faktiskā izmantošana ir mežs (aptuveni 2,5224 ha), ceļa teritorija (servitūts)  aizņem aptuveni 0,0391 ha. Teritorija nav meliorēta un atbilstoši pieejamajai informācijai nav applūstoša.
Teritorija, kas situācijas plānā atzīmētā kā servitūts, dabā ir stihiski iemīta gājēju taka, tas nav uzskatāms par ceļu, kas izbūvēts atbilstoši izstrādātam un akceptētam būvprojektam un atbilstoši nodots ekspluatācijā.
Atbilstoši Apgrūtinājumu plānam, zemes vienībai noteikti sekojoši apgrūtinājumi (pie Kārklu ielas):
7312010202- ekspluatācijas aizsargjoslas teritorija gar kanalizacijas spiedvadu, kas atrodas dziļāk par 2 metriem - 0.0031 ha
7312010202 - ekspluatācijas aizsargjoslas teritorija gar kanalizācijas spiedvadu, kas atrodas dziļāk par 2 metriem - 0.0004 ha
7312050601 - ekspluatācijas aizsargjoslas teritorija ap elektrisko tlklu gaisvadu līniju pilsētās un ciemos ar nominālo spriegumu līdz 20 kilovoltiem - 0.0050 ha

Dabas datu pārvaldības sistēmā “Ozols” lokālplānojuma teritorijā nav reģistrēta īpaši aizsargājama dabas teritorija, mikroliegums, īpaši aizsargājamu sugu atradne, īpaši aizsargājams biotops vai dižkoks. Sertificēta dendrologa Andreja Svilāna (sert.Nr.007) apsekojumā konstatēts skrajš priežu mežs ar bērzu, ozolu, kļavu, apses un blīgznas piejaukumu; teritorijā iepriekš veikta retināšanas cirte un daļēji ietekmēta zemsedze.
Par ainaviski nozīmīgiem uzskatāmas atsevišķas izteiksmīgas un veselīgas priedes. Dendrologa rekomendācijas paredz prioritāri saglabāt priedes, iespēju robežās saglabāt kokus gar dienvidu un dienvidaustrumu malu un atjaunot vēju aizturošu mežmalu ar jauniem koku un lielo krūmu stādījumiem.

4.3. Piekļuve un inženierkomunikācijas
Piekļuvi Zemes vienībai nodrošina Kārklu iela. Zemes vienību ziemeļu–dienvidu virzienā šķērso zemesgrāmatā nostiprināta ceļa servitūta trase, kas savieno Kārklu ielu ar Irbenāju ielu. 
Pa Kārklu ielu izvietots kanalizācijas spiedvads, gāzesvads, elektronisko sakaru kabelis un ielas apgaismojuma kabelis; lokālplānojuma teritorijā atrodas atsevišķi elektrotīkla posmi.
5. LOKĀLPLĀNOJUMA RISINĀJUMI
Lokālplānojums ir izstrādāts saskaņā ar Ogres novada pašvaldības domes 2024.gada 25.aprīļa Lēmumu   Nr. 6,  p.23.  “Par lokālplānojuma izstrādes uzsākšanu zemes vienībai “Liepu mežs” Kārklu ielā Ikšķilē, Ogres novadā.

Atbilstoši DARBA UZDEVUMAM, ir pieprasīti un saņemti  nosacījumi, ko izsniegušas sekojošas institūcijas: 
· Valsts vides dienests;
· Veselības inspekcija;
· Dabas aizsardzības pārvalde;
· AS “Sadales tīkls”;
· VAS Latvijas Valsts ceļi; 
· AS Gaso
· SIA “Tet
· SIA “Ikšķiles māja”
· VUGD Ogres daļa; 

Lokālplānojuma izstrādē ir ievēroti minēto institūciju izsniegtie nosacījumi
5.1. Funkcionālais zonējums un zemes vienību struktūra
Lokālplānojums paredz Mežu teritorijas (M1) daļā noteikt Savrupmāju apbūves teritoriju (DzS7), saglabājot ierobežotu apbūves intensitāti un nosakot minimālo jaunveidojamās savrupmāju apbūves zemes vienības platību 2400 m².Lai precizētu dabas aizsardzības pasākumus, kā lokālplānojuma papilduzdevums risināta zeme vienības sadale. Priekšlikumā paredzētas deviņas savrupmāju apbūvei izmantojamas zemes vienības. Projektējamā transporta infrastruktūras zemes vienība (TR2) paredzēta ielas, servitūta savienojuma un inženiertīklu izbūvei.
Jaunveidojamo savrupmājām paredzēto zemes vienību minimālā platība 2400 m² izvēlēta kā līdzsvarots telpiskais risinājums, kas balstīts Ikšķiles ainavu tematiskajā plānojumā un teritorijas plānojumā noteiktajai Daugavas ainavas teritorijai. Tas ļauj vienā zemes vienībā izvietot vienu dzīvojamo ēku un vienu saimniecības ēku, nodrošināt normatīvos attālumus, lietusūdeņu infiltrāciju, inženierapgādi un saglabāt nozīmīgu brīvās zaļās teritorijas daļu. 
5.2. Apbūves un ainavas veidošanas nosacījumi
vienā jaunveidojamā zemes vienībā pieļaujama viena dzīvojamā ēka un viena saimniecības ēka, papildus – mazēkas atbilstoši normatīvajiem aktiem;

gar Kārklu ielu noteikta 12 m būvlaide, gar projektējamo ielu - 6 m būvlaide; dzīvojamo ēku būvniecība uz kaimiņu zemes vienību robežas nav pieļaujama;
pirms būvniecības veicama atmežošana, koku ciršana pieļaujama tikai būvniecībai nepieciešamajā apjomā; kailcirte nav pieļaujama;
prioritāri saglabājamas veselīgas priedes, koki gar Kārklu ielu un zemes vienības dienvidu un dienvidaustrumu malu;
būvprojektā jāuzrāda saglabājamie koki un to sakņu aizsardzības zonas, kā arī būvdarbu laikā piemērojamie aizsardzības pasākumi;
žogiem jābūt caurredzamiem, lai mazinātu ainavas vizuālu sadrumstalotību un saglabātu zaļās telpas nepārtrauktību.
5.3. Transporta, gājēju un velosatiksmes risinājumi
Piekļuve jaunveidojamām zemes vienībām paredzēta no projektējamās E kategorijas  ielas ar diviem pieslēgumiem Kārklu ielai, izvairoties no strupceļa. Ielas teritorija projektējama kā zemas transporta intensitātes dzīvojamā iela ar satiksmes mierināšanas pasākumiem, apgaismojumu un lietusūdeņu ievalkām.
Ņemot vērā tikai deviņu dzīvojamo zemes vienību radīto zemo satiksmes intensitāti, gājēju un velosipēdistu kustība projektējamās ielas robežās organizējama koplietošanas satiksmes telpā, samazinot atļauto kustības ātrumu un priekšroku dodot mazāk aizsargātiem satiksmes dalībniekiem. Savienojums ar Kārklu ielu nodrošina sasaisti ar apkārtnes ielu tīklu. Atsevišķs veloceļš un gājēju celiņš  šajā pilsētas daļā nav izbūvēti, līdz ar to nav pamata tādu izbūvei  lokālplānojuma teritorijā. 
5.4. Ceļa servitūta trases pārkārtošana
Esošais ceļa servitūts (gājēju taka) netiek likvidēts. Lokālplānojumā paredzēts saglabāt nepārtrauktu savienojumu starp Kārklu ielu un esošo servitūta trasi zemes vienības ziemeļu daļā, bet mainīt tā novietojumu, savietojot lielāko trases daļu ar projektējamo ielu un ziemeļu daļā izveidojot jaunu savienojošo posmu.
Esošās diagonālās trases saglabāšana sadalītu 2,5615 ha zemes vienību vairākās neregulārās un grūti izmantojamās daļās, palielinātu ielas un inženiertīklu kopgarumu un radītu nevajadzīgu meža zemsedzes fragmentāciju. Piedāvātā trase koncentrē transporta infrastruktūru vienā koridorā, samazina savstarpēji pārklājošos aprobežojumus un ļauj racionāli izmantot pārējo teritoriju.
Servitūta tiesiskais ietvars. Civillikuma 1139. pants prasa servitūtu izlietot taisnprātīgi, pēc iespējas saudzējot otra īpašuma tiesību; 1147. pants aizliedz to izlietot pāri valdošā īpašuma labumam un vajadzībai; 1150. pants pieļauj noteikt servitūta izlietošanai konkrētu kalpojošā īpašuma daļu, ja tas netraucē servitūta izlietotāju; savukārt 1159. pants uzsver viena noteikta ceļa un saudzīgas izlietošanas principu. Tomēr zemesgrāmatā nostiprinātas servitūta trases pārcelšanai nepieciešama valdošo nekustamo īpašumu īpašnieku piekrišana un atbilstoši nostiprinājuma lūgumi vai, strīda gadījumā, tiesas nolēmums. Lokālplānojums pats par sevi privāttiesisko servitūtu nepārvieto un neizbeidz.
Lokālplānojums ir īstenojams tikai pēc VARAM apstiprinājuma saņemšanas par tā īstenošanu. Zemes vienības sadale atbilstoši lokālplānojumā rekomendētajai realizējama pēc servitūta jaunās trases nostiprināšanas zemesgrāmatā.
5.5. Ūdensapgāde un kanalizācija
Centralizētais kanalizācijas tīkls atrodas Kārklu ielā pie lokālplānojuma teritorijas, un jaunā apbūve pieslēdzama centralizētajai kanalizācijas sistēmai. 
Tuvākais tehniski iespējamais centralizētā ūdensvada pieslēgums atbilstoši SIA “Ikšķiles māja” nosacījumiem atrodas aptuveni 180–210 m attālumā.
Līdz centralizētā ūdensvada izbūvei pieļaujama vietējā ūdensapgāde, risinājums atbilst dzeramā ūdens kvalitātes un vides aizsardzības prasībām un tiek saglabāta tehniska iespēja pēc 

centralizētās sistēmas izbūves tai obligāti pieslēgties. Pēc centralizētā ūdensvada izbūves projektējamā ielā jaunā apbūve pieslēdzama centralizētajai sistēmai.
MK noteikumu Nr. 240 piemērošana. Noteikumu 148. punkts prasa jaunas apbūves teritorijā izvērtēt vides un cilvēku veselības riskus un centralizēto risinājumu tehniski ekonomisko pamatotību. 150. punkts paredz obligātu centralizētu ūdensapgādi un kanalizāciju savrupmāju apbūves teritorijā tad, ja pilsētā vai ciemā attiecīgā teritorija noteikta kā teritorija ar īpašiem noteikumiem centralizēto sistēmu ierīkošanai. 151. punkts pieļauj vietējo ūdensapgādi un decentralizētu kanalizāciju kā pagaidu risinājumu līdz centralizēto tīklu izbūvei, paredzot turpmāku pieslēgšanos. Kaimiņu iesniegumā 150. punkts citēts atrauti no 149. un 151. punkta un tādēļ nedod pamatu kategoriskam secinājumam, ka jebkurā savrupmāju zonā nekavējoties obligāti izbūvējami abi centralizētie tīkli.
5.6. Lietusūdeņu apsaimniekošana
Tā kā šajā pilsētas daļā nav centralizētas lietusūdeņu kanalizācijas, projektējamās ielas malās paredzamas apzaļumotas ievalkas un citi ilgtspējīgi lietusūdeņu apsaimniekošanas risinājumi. Katrā apbūves zemes vienībā lietusūdeņi jāuzkrāj vai jāinfiltrē tās robežās, nepieļaujot koncentrētu noteci uz kaimiņu īpašumiem.
Zemsedzes un dominējošo kokaugu tips  norāda uz smilšainu augsni, kas viegli uzsūc lietusūdeni.
5.7. Ugunsdrošība
Ēku izvietojumā ievērojami normatīvie ugunsdrošības attālumi. 
Ēkas zemes gabalos izbūvējamas ne tuvāk kā 4 m no zemes gabalu sānu un aizmugurējām robežām, bet  U3 ugunsnoturības ēkas- ne tuvāk kā 5 m no šīm robežām. Ēku savstarpējais attālums , atkarībā no ugunsnoturības pakāpes- 6-10 m (skat.LBN 201-15, 7.tabulu)
Ārējā ugunsdzēsības ūdensapgāde risināma būvprojektā atbilstoši Valsts ugunsdzēsības un glābšanas dienesta nosacījumiem un piemērojamajiem būvnormatīviem. Projektējamās apbūves ārējo ugunsdzēsību paredzēts veikt no ugunsdzēsības hidrantiem, kas izbūvēti uz pilsētas ūdensvada. Šobrīd tuvākais hidrants atrodas ap 180 m attālumā no projektējamās zemes vienības. Jauna ūdensvada un hidrantu izbūve ir pašvaldības kompetences jautājums, jo ar centralizētu ūdensapgādi un ugunsdzēsības ūdensapgādi nodrošināms plašāks dzīvojamo māju areāls, tai skaitā blakus esošā apbūve.
6. VIDES ASPEKTI UN STRATĒĢISKĀ NOVĒRTĒJUMA PROCEDŪRA
6.1.  Galvenie vides riski un to mazināšanas pasākumi
koku un zemsedzes zudums – koku izciršana tikai būvniecībai nepieciešamajā apjomā, kailcirtes aizliegums, saglabājamo koku inventarizācija un sakņu aizsardzība;
vējlaužu riska palielināšanās – dienvidu un dienvidaustrumu malas koku joslu saglabāšana, mežmalas gar Kārklu ielu atjaunošana un dendrologa rekomendāciju ievērošana;
gruntsūdeņu piesārņojums – centralizētas kanalizācijas izbūve, ūdens ieguves vietu labiekārtošana  un aizsardzība no piesārņojuma,  obligāta pieslēgšanās centralizētajam ūdensvadam pēc tā izbūves;
lietusūdeņu ietekme uz blakus zemes vienībām – hidroģeoloģiskā izpēte, apzaļumotas ievalkas, infiltrācija un uzkrāšana savas zemes vienības robežās;
satiksmes drošība – divi pieslēgumi Kārklu ielai, zema ātruma koplietošanas telpa, redzamības brīvlauki, apgaismojums un satiksmes mierināšana;
ainavas sadrumstalotība – lielas zemes vienības, caurredzami žogi, ierobežots ēku skaits un būvprojektā noteikti saglabājamie koki.
7. NOSLĒGUMA JAUTĀJUMI
Lokālplānojuma risinājumi īstenojami secīgi, vispirms nodrošinot tiesisku piekļuvi, projektējamās ielas un nepieciešamo inženierinfrastruktūru. Zemes vienību sadale un apbūve veicama atbilstoši apstiprinātajai grafiskajai daļai, lokālplānojuma teritorijas izmantošanas un apbūves noteikumiem, zemes ierīcības projektam un būvprojektiem.
Lokālplānojums pats par sevi nedod tiesības uzsākt būvdarbus, atmežošanu, ūdens ieguves urbuma ierīkošanu vai pārcelt zemesgrāmatā nostiprinātu servitūtu. 
Katrai darbībai saņemamas normatīvajos aktos noteiktās atļaujas un saskaņojumi.
Pirms lokālplānojuma apstiprināšanas 2. redakcijas risinājumi saskaņojami ar institūcijām, kuru nosacījumus tie skar, un pārskatā par lokālplānojuma izstrādi ietverams pilns saņemto priekšlikumu un atbilžu apkopojums.
NORMATĪVIE UN INFORMATĪVIE AVOTI
Teritorijas attīstības plānošanas likums: https://likumi.lv/ta/id/238807-teritorijas-attistibas-planosanas-likums
Ministru kabineta 14.10.2014. noteikumi Nr. 628: https://likumi.lv/ta/id/269842-noteikumi-par-pasvaldibu-teritorijas-attistibas-planosanas-dokumentiem
Ministru kabineta 30.04.2013. noteikumi Nr. 240: https://likumi.lv/ta/id/256866-visparigie-teritorijas-planosanas-izmantosanas-un-apbuves-noteikumi
Likums “Par ietekmes uz vidi novērtējumu”: https://likumi.lv/ta/id/51522-par-ietekmes-uz-vidi-novertejumu
Ministru kabineta 23.03.2004. noteikumi Nr. 157: https://likumi.lv/ta/id/86512-kartiba-kada-veicams-ietekmes-uz-vidi-strategiskais-novertejums
Civillikums, ceturtā nodaļa “Servitūti”: https://likumi.lv/ta/id/225418-civillikums
Ikšķiles novada teritorijas plānojuma saistošie noteikumi Nr. 2/2021 (TAPIS): https://tapis.gov.lv/tapis/lv/downloads/112475
Ogres novada ilgtspējīgas attīstības stratēģija 2022.–2034. gadam (pašvaldības/TAPIS aktuālā publikācija)
4

